Die Grootvlek-skreeubaber (Synodontis macrostigma) - in die Caprivi staan die vis bekend as die Grootkol knorvis – is 'n varswatervis wat in die boonste gedeeltes van die Zambezirivier en die Kafuerivier, die Kunenerivier en die Okavangorivier voorkom. In Engels staan die vis bekend as die Largespot squeaker. Die Grootvlek-skreeubaber se kop is hard, met ovaal pantserplate. Daar is drie paar baarde, die buitenste paar is lank en onvertak. Die binneste twee pare is korter en vertak. Daar is 17-29 tande op die onderkaak teenwoordig. Die rugvin is korter as die kop, die stekel is sterk, skerp en het weerhakkies. Die vetvin is goed ontwikkel. Die stertvin is goed ontwikkel en diep gevurk. Die anale vin is goed ontwikkel en vierkantig. Die buikvin is gepaar en goed ontwikkel. Die borsvin se stekel is net so lank as die rugvin, baie sterk en skerp, met weerhakkies. Die Grootvlek-skreeubaber het ‘n gelerig tot olyfbruin kleur en is effens ligter ondertoe. Daar is groot donker bruin of swart kolle (of strepe), groter as die oog (tot 20mm groot) op die lyf.